cyanic-selkie/wikianc huggingface dataset:
Broken Glass (שיר של קייגו וקים פטרס)
Broken Glass (בעברית: זכוכית שבורה) הוא שיר של הדי ג'יי הנורווגי קייגו שהוקלט על ידי הזמרת-יוצרת הגרמנייה קים פטרס. הוא יצא לאור ב-28 במאי 2020 על ידי חברת התקליטים סוני מיוזיק אנטרטיינמנט מתוך אלבום האולפן השלישי של קייגו, Golden Hour.
השיר הגיע למקום ה-13 במצעד שירי הדאנס/אלקטרוני.
וידאו קליפ
הווידאו קליפ של "Broken Glass" יצא לאור ב-10 ביולי 2020, בבימויו של GriffinStoddard. פטרס מוצגת בין הריסות מכונית בחושך המושלג. לאחר מכן, ניתן לראותה מחליפה תלבושות שונות, שלטענת מגזין בילבורד מזכירות את "מקס הזועם" הפוגש את אלזה מ"לשבור את הקרח" (דימוי המתאר את סוג התלבושות שפטרס לבשה).
נכון לאוגוסט 2022 עומד מונה הצפיות של הקליפ על למעלה מ-3.9 מיליון צפיות.
אסטרל פרוג'קשן
אסטרל פרוג'קשן (Astral Projection) הוא הרכב גואה טראנס ישראלי, המורכב מהצמד אבי ניסים וליאור פרלמוטר (בעבר היו חברים בהרכב גם יניב חביב וגיא סבג), שזכה להצלחה בישראל ובעולם.
ראשית הדרך
אבי ניסים וליאור פרלמוטר החלו לעבוד יחד בשלהי שנות ה-80, כשניסים כבר היה די.ג'יי מוכר שניגן מוזיקת אסיד, טכנו וניו ביט. הצמד שהיה מוכר בשם SFX (קיצור של Sound Effects) החל להופיע במועדונים בישראל. פריצת הדרך שלהם הייתה בשנת 1991 עם הסינגל הראשון "Monster Mania" שיצא בבלגיה תחת הלייבל "Belgian Company Music Man".
בהמשך שנת 1991 עבר הצמד לעבוד בניו יורק. ניסים חזר לישראל תוך זמן קצר בעוד שפרלמוטר נשאר לעבוד בניו יורק. בשנת 1992 הם הוציאו סינגל בשם "JBIE" תחת לייבל אמריקאי בשם X-Rave, שהקימו בעצמם. בשנת 1993, בזמן שפרלמוטר עדיין שהה בארצות הברית, חבר ניסים ליניב חביב ולגיא סבג, ויחד הם הוציאו בגרמניה סינגל בשם "Another World" תחת הלייבל Trigger.
אסטרל פרוג'קשן
לקראת סוף שנת 1993 חזר פרלמוטר לישראל, וההרכב החל לעבוד על האלבום הראשון "Trust in Trance Vol. 1". במקביל הם חתמו עם הלייבל Phonokol. בשלב זה החליט סבג לעזוב את ההרכב ולעבוד לבד.
בשנת 1995 פתחו פרלמוטר, ניסים וחביב סטודיו מוזיקלי מקצועי משלהם. הם שינו את שמם ל-Astral Projection והחלו לנגן בהופעות חיות ברחבי אירופה. במקביל, עבד ההרכב על האלבום השני שלהם "Trust in Trance Vol. 2". שני האלבומים יצאו בגרסה כפולה בסקנדינביה תחת הלייבל Smart Records, ורצועות רבות יצאו כסינגלים ברחבי העולם תחת לייבלים שונים. אלבומם השלישי שנשא את שמם של האלבומים הקודמים הכיל חמישה קטעים תחת השם Astral Projection (רצועה אחת נעשתה בשיתוף עם MFG).
בסוף שנת 1997 הוציא ההרכב את האלבום "Dancing Galaxy". במהלך העבודה על האלבום החליט חביב לחזור בתשובה ועזב את ההרכב. מאז חברים בו רק פרלמוטר וניסים.
במהלך שנת 1998 יצא האלבום "SFX" שכלל בתוכו קטעים שנוצרו בשנים 1994-1989 וטרם יצאו לאור עד אז.
במאי 2000 הוציא ההרכב אלבום מיקסים כפול בשם "In the Mix" שכלל בתוכו שבעה רמיקסים לקטעים ישנים שלהם ושל אחרים וארבעה קטעים חדשים. קטעים מקוריים נוספים יצאו על ידי הלייבל Transient על גבי תקליטורי ויניל.
בספטמבר 2004 הוציאו את האלבום "Ten", המציין עשור להרכב. אלבום זה כלל 10 רמיקסים של אמנים שונים לקטעים של ההרכב והוא האלבום המלא האחרון שהוציא ההרכב עד כה.
בשנת 2004 שיתפו חברי אסטרל פרוג'קשן פעולה עם הזמרת זהבה בן והוציאו טרק בשם Mahamudra שזכה להצלחה ולהכרה בארץ.
בינואר 2005 שיתפו חברי אסטרל פרוג'קשן פעולה עם להקת כנסיית השכל במסגרת פרויקט של ערוץ 24, ויחד הם ביצעו מחדש את "השיר מהגן" של כנסיית השכל.
בשנת 2006 יצרו נסים ופרלמוטר את הקטע הסוגר של המופע של ריטה, one. עבודת ההכנה של השיר תועדה וצורפה ל-DVD של המופע. בהמשך השנה אסטרל התארחו בתוכנית "הרצועה" בהנחיית אורי גוטליב בה נשאלו רבות על סצנת הטראנס והקשרה לסמים ולמסיבות טבע.
בשנת 2010 הוציא ההרכב את האי פי Open Society בחנות הדגיטלית, באתר הבית שלהם.
ביוני 2012 הוציא ההרכב את האי פי One עם חברת התקליטים tip records.
בדצמבר 2014 הוציא ההרכב את האלבום התשיעי במספר, Goa Classics Remixed שהוא למעשה אוסף של רצועות של אמנים אחרים שהם עשו להם רמיקס
הצמד ממשיכים בהופעות בעיקר במסיבות טבע שונות ברחבי הארץ והעולם.
חשדות לאיומים
פרלמוטר, נעצר בגין איומים כלפי גרושתו ואם ילדיו. בבית המשפט השלום הוארך מעצרו, אך בתום הדיון ב-2 באוקטובר בבית המשפט השלום בפתח תקווה החליטה השופטת עדנה יוסף-קוזין לשחררו למעצר בית אצל חברו להרכב, ניסים מפני שהמשטרה לא ביצעה שום פעולת חקירה מאז הדיון הקודם בעניינו.
Chmod
Chmod (קיצור של Change Mode – "החלפת מצב") היא פקודה במערכת הפעלה דמוית יוניקס המחליפה הרשאות של קבצים ותיקיות במערכת ההפעלה.
הפקודה נוספה לראשונה ל-Unix גרסה 1 של AT&T. עם התפתחותן של מערכות מתקדמות יותר נוספו רשימות בקרת גישה (ACL) למערכות הפעלה רבות. הגרסה של chmod שנמצאת ב-coreutils של GNU נכתבה על ידי דייוויד מקנזי וג'ים מיירינג.
אופן השימוש
הפקודה מקבלת את הפרמטרים הבאים:
כאשר האובייקט שעליו מופעלת הפקודה הוא קישור סימבולי, הפקודה משנה את אובייקט היעד.
הרשאות הקובץ, שאותן ניתן לבדוק באמצעות פקודות ls או : מוגדרות על ידי r, w, ו-x שמציינות הרשאות קריאה (read), כתיבה (write) והרצה (execute).
סבסטיאנו ציאני
סבסטיאני ציאני (באיטלקית: Sebastiano Ziani; נפטר בשנת 1178) היה הדוכס ה-39 של ונציה. סבסטיאני כיהן כדוג'ה משנת 1172 ועד פטירתו.
במהלך תקופת כהונתו הקצרה פיקח סבסטיאני על רפורמות בחלוקה המנהלית של העיר. בתקופתו, בשל הרעש הרב שגרמו המספנות, שהיו סמוכות באותה עת לארמון הדוג'ה, הורה סבסטיאני על הזזת המספנות לשטח שתרם במיוחד לצורך זה (לימים הארסנאלה) על מנת להרחיק אותן ממרכז השלטון.
סבסטיאני אירח את האפיפיור אלכסנדר השלישי, הקיסר פרידריך הראשון, קיסר האימפריה הרומית הקדושה ומשלחת של ויליאם השני, מלך סיציליה לוועידה שבסיומה נחתם הסכם ונציה ביולי 1177.
נפתלי צבי הורוביץ
רבי נפתלי צבי הורוביץ מרופשיץ (ו' בסיון ה'תק"כ, 1760 – י"א באייר ה'תקפ"ז, 1827) היה אדמו"ר בגליציה ומייסד חסידות רופשיץ.
ביוגרפיה
בהמלצת רבי מנדל מרימנוב מונה לכהן ברבנות רופשיץ, ובה כיהן שנים רבות. לאחר מכן כיהן במשותף גם כרבה של לינסק (מקום רבנותו של אביו), סטריז'וב וסאנוק. לאחר פטירתם של רבותיו בשנת תקע"ה החל לכהן באדמו"רות והיה לגדול אדמור"י גליציה בדורו, אך גם בתקופה זאת היה נוסע לפעמים לרבי אברהם יהושע השיל מאפטא. התנגד רבות לדרכם של היהודי הקדוש מפשיסחא ותלמידו רבי שמחה בונים מפשיסחה. התפרסם בפקחותו ובאמרותיו השנונות. נפטר בלנצוט בי"א באייר תקפ"ז ושם נקבר.
את מקומו ברבנות העיר רופשיץ מילא חתנו הרב אשר ישעיה רובין (מחבר ספר "אור ישע") ורוב חסידיו ביניהם בניו וגדולי תלמידיו (כמו רבי חיים מצאנז ורבי שלום מקמינקה) הסתופפו בצילו.
חיבוריו ודברי תורתו
כמו כן נלקטו מדברי תורתו והנהגותיו בספרים: "עשר צחצחות" - דברי חסידות, "אהל נפתלי", "אמרי שפר" ו"אוצרות זרע קודש".
משפחתו צאצאיו
אשתו בזיווג ראשון שיינדל סטוקער, בת וועלוועל סטוקער. (התנהגותה לא מצאה חן בעיניו, ובעצת ר' יחיאל מיכל מזלוטשוב, הוא גירש אותה)
צאצאיו:
ויטאלה מיקלה השני
ויטאלה מיקלה השני (באיטלקית: Vitale Michiel II; נפטר בשנת 1172) היה הדוכס ה-38 של ונציה. ויטאלה כיהן כדוג'ה משנת 1156 ועד פטירתו.
ויטאלה נבחר לתפקיד הדוג'ה בתקופה בה עדיין שררה מתיחות ביחסי ונציה והאימפריה הביזנטית (על אף המאמצים של קודמו, דומניקו מורוזיני). חיכוכים אלה נבעו מאינטרסי המסחר של הוונציאנים, אשר העדיפו לשמור על יחסים טובים עם פרידריך הראשון, קיסר האימפריה הרומית הקדושה, על מנת להגן על זכויות הסוחרים הוונציאנים ברחבי האימפריה המערבית.
בשנת 1158 פרץ מרד בצפון איטליה כנגד ברברוסה, ובאוגוסט 1159 ייסדו הערים מילאנו, קרמה, ברשה ופיאצ'נצה את הליגה הלומברדית (בתמיכת האפיפיור אדריאנוס הרביעי וממלכת סיציליה). ב-1 בספטמבר 1159 נפטר האפיפיור, ובמהלך הכתרת יורשו, האפיפיור אלכסנדר השלישי, ניסה ויקטור הרביעי לתפוס את כס האפיפיור ביוזמת ברברוסה. כס האפיפיורות נותר במחלוקת ב-18 השנים הבאות, על אף שמרבית ארצות אירופה תמכו באלכסנדר.
ונציה הכריזה על תמיכתה באלכסנדר, ובתגובה תקפו אותה הערים פדובה, ורונה ופרארה אשר היו נאמנות לברברוסה. ונציה הדפה מתקפות אלה על נקלה. ברברוסה שלח את פטריארך אקווילה לתקוף את גראדו (התקפה שנכשלה).
ונציה, אשר עמדה בהתנגדותה לברברוסה (אף שלא הותקפה על ידו ישירות) הפכה למייסדת ולעומד בראש הליגה הלומברדית הגדולה ב-1 בדצמבר 1167.
במקביל קיסר האימפריה הביזנטית החל להקטין את הפרוויליגיות של הסוחרים הוונציאנים ונתן הטבות למתחריה של ונציה: פיזה, ג'נובה ואמאלפי. בשנת 1171 הותקף מרכז מושבם של הסוחרים מגנואה בקונסטנטינופול וקיסר האימפריה הביזנטית, מנואל קומננוס האשים את הוונציאנים והורה ב-12 במרץ 1171 לאסור את כל אזרחי ונציה ברחבי האימפריה - צעד שהביא למלחמה גלויה בין לה סרניסמה לאימפריה. על מנת לממן את המלחמה נוסדו ששת רובעי העיר ונציה: סן מרקו, סן פולו, סנטה קרוצ'ה, דורסודורו, קסטלו וקאנארג'ו, במטרה להסדיר את גביית המיסים.
בספטמבר 1171 יצא הדוג'ה ויטאלה מיקלה השני בראש צי בן 120 ספינות לתקוף את הביזנטים. הקיסר הביזנטי שלח שגרירים שנשאו ונתנו על שלום עם הוונציאנים, והשיחות נמשכו כל החורף בשעה שהצי הוונציאני חיכה בכיוס. מגפה שפרצה הרגה אלפים מהלוחמים הוונציאנים, אולם לבסוף התברר כי השיחות היו טקטיקת השהייה של הקיסר.
בנו של ויטאלה, ניקולי, נישא לנסיכת הונגריה, בתו של המלך לאדיסלאוס השני.
קרלוס גאיארדו
קרלוס גאיארדו (בספרדית: Carlos Gallardo; ) הוא שחקן, מפיק ולעיתים גם תסריטאי ובמאי קולנוע, ממוצא מקסיקני. נוהג לשתף פעולה עם חברו, הבמאי רוברט רודריגז.
ביוגרפיה
גאיארדו נולד באקוניה שבצפון מקסיקו לאב מקסיקני ולאם ממוצא אירי. הוא זכה לחשיפה בסרט "אל מריאצ'י" משנת 1992, שבו גילם את התפקיד הראשי, והיה גם שותף עיקרי להפקתו ולכתיבת תסריטו. הסרט זכה להצלחה ביקורתית וידוע בשל תקציב הפקתו הנמוך, 7,000 דולר בלבד. הסרט זכה בפרס חביב הקהל לסרט דרמטי בפסטיבל סאנדנס ב-1993, וגאיארדו זכה, יחד עם רודריגז, בפרס אינדפנדנט ספיריט לשנת 1994 לסרט הבכורה הטוב ביותר.
לאחר "אל מריאצ'י", היה גאיארדו מפיק שותף בסרטי ההמשך בטרילוגיית מקסיקו (שהסרט הראשון בה הוא "אל מריאצ'י"), "דספרדו" ו"היו זמנים במקסיקו", שאותם ביים רודריגז. בשני הסרטים כיכב אנטוניו בנדרס בתפקיד המריאצ'י, במקום גאיארדו, אם כי בסרט "דספרדו" הופיע גאיארדו בהופעת קמע (הופעת אורח), שבה גילם את חברו של המריאצ'י, קמפה.
גאיארדו הפיק והשתתף בכתיבת התסריט של הסרט העצמאי "בנדידו" (Bandido), סרט מתח-פעולה משנת 2004. כמו כן, הפיק את סדרת הטלוויזיה הקולומביאנית משנת 2004, Me amaras bajo la lluvia.
כמו כן, השתתף בסרט Curandero משנת 2005, בהפקתו של רוברט רודריגז ובבימוי אחיו, אדוארדו רודריגז, בו שיחק גאיארדו בתפקיד הראשי.
ב-2007 שיחק בסרט "פלאנט טרור" בבימויו של רוברט רודריגז, בו גילם את דמות השוטר קרלוס. הייתה זו הופעתו הראשונה בסרט שביים רודריגז, מאז "דספרדו".
פטרישה קרון
פטרישה קרון (Patricia Crone; 1945, דנמרק - 11 במרץ 2015) הייתה היסטוריונית של האסלאם המוקדם במכון למחקר מתקדם בפרינסטון.
קריירה
קרון נולדה בדנמרק, בת למשפחה עשירה של מגדלי טבק. היא השלימה את חוק לימודיה באוניברסיטת לונדון וקבלה תואר ראשון מבית הספר ללימודי המזרח ואפריקה (School of Oriental and African Studies - SOAS) ב-1974. במהלך שלוש השנים הבאות היא שירתה כעמיתת מחקר בכירה במכון ורבורג שבאוניברסיטת לונדון. ב-1977 היא נהפכה להיות מרצה באוניברסיטה להיסטוריה אסלאמית ועמיתה בקולג' ג'סוס באוניברסיטת אוקספורד. קרון נעשתה מרצה בלימודי האסלאם ועמיתה בגונביל בקולג' קאיוס שבאוניברסיטת קיימברידג' ב-1990. היא החזיקה במשרות שונות באוניברסיטת קיימברידג' מאז. היא הייתה מרצה ללימודי האסלאם בשנים 1994-1992 ולהיסטוריה אסלאמית מ-1994 עד למינויה במכון למחקר מתקדם שבפרינסטון שם היא מונתה למופקדת הקתדרה על שם אנדרו ו. מלון ב-1997. מאז 2002 היא חברת מערכת בכתב העת Social Evolution & History.
פטרישה קרון ועמיתה מייקל קוק כתבו בעת עבודתם בבית הספר ללימודי המזרח ואפריקה (SOAS) את ספרם הגריזם: היווצרות העולם האסלאמי. זהו ניתוח של ההיסטוריה של האסלאם המוקדם באמצעות התבוננות בתיעוד ששרד בימינו של הפלישה האסלאמית, שנכתב בידי עדי ראייה בני המזרח התיכון בארמנית, יוונית, ארמית וסורית, שהיו עדים לעליית האסלאם. המחברים טוענים בספרם כי האסלאם, כפי שמוצג בידי מקורות מוטים, היווה מקור למרידה שבטית נגד האימפריה הביזנטית וממלכת פרס והוא נטוע בשורשים עמוקים ביהדות, וכי הערבים והיהודים היו בני ברית בקהילות כיבוש הללו.
ב-2014 זכתה בדוקטורט לשם כבוד מטעם האוניברסיטה העברית. .
על ספרם של קרון וקוק - הגריזם: היווצרות העולם האסלאמי ראו:
קרחון זלאטיה
קרחון זלאטיה (באנגלית: Zlatiya Glacier; בבולגרית: ледник Златия) הוא קרחון על האי בראבנט, שבארכיפלג פאלמר, למול חוף חצי האי האנטארקטי שבאנטארקטיקה.
אורכו של הקרחון 6.7 קילומטרים ורוחבו 3 קילומטרים.
הקרחון מתנקז לכיוון מערב-דרום -מערב החל מאוכף אלוזור. הקרחון זורם בין הר סארנגור ופסגת ולס, ונשפך אל מפרץ דאלמאן צפונית לסלע סידל, ודרומית לנקודת פלמינג.
גילוי הקרחון
הקרחון מופה על ידי סקרים בריטיים בשנת 1980, ובשנית בשנת 2008.
מקור השם
הקרחון נקרא על שם הכפרים זלאטיה (Златия) שבצפון-מערב וצפון-מזרח בולגריה.
שלומית באומן
שלומית באומן, ילידת קיבוץ עמיר (1962), מתגוררת ויוצרת ביפו. באומן היא יוצרת העוסקת בהיבטים מחקריים של שדה העיצוב הקרמי, השואבים את מקור השראתם משאלות תרבותיות וטכנולוגיות מסורתיות ועיצוביות. היא מתייחסת לעיצוב קרמי כתחום בחקר התרבות ובודקת את המתודות שלו בהקשר רחב של התרבות החומרית.
ביוגרפיה
שלומית באומן היא בתם של אילנה וטולי באומן, אשר הגיעו במסגרת השומר הצעיר לקיבוץ עמיר ב-1955. הזוג באומן הם אמנים, מיוזמי אירועי תל חי 80 (אירועי פיסול חוץ) וממייסדי כתב העת "סטודיו". באומן למדה בתיכון "עיינות ירדן" השוכן בקיבוץ עמיר, בו למדו בני הנוער מקיבוצי השומר הצעיר שבאזור. במהלך התיכון החלה באומן ללמוד קרמיקה במסגרת המחלקה לקדרות של המכון לאמנויות במכללת תל חי. בשנת 1981 עברה באומן לירושלים על מנת לעבוד כאסיסטנטית של אמנית הקרמיקה רינה קמחי אשר עבדה על תערוכת יחיד. בין השנים 1984–1988 למדה באומן במחלקה לעיצוב קרמי באקדמיה בצלאל אשר במסגרתם נסעה לחילופי סטודנטים בפרסונס-בית ספר לעיצוב, ניו-יורק. בין השנים 2000-1996 למדה לתואר ראשון ב-המכון להיסטוריה ופילוסופיה של המדעים והרעיונות ע"ש כהן של אוניברסיטת תל אביב ואת התואר השני (MSc) היא סיימה ב-2010 – בעבודת תזה במסלול לעיצוב תעשייתי, הפקולטה לארכיטקטורה ובינוי ערים שבטכניון.
ב-1992 היא הציגה את תערוכת היחיד הראשונה שלה (בשיתוף עם יעל עצמוני) "כד קטן - מטאקרמיקה" במוזיאון הרצליה לאמנות עכשווית (אוצר: יואב דגון). בהמשך הציגה במספר תערוכות יחיד בהן בולטים ההיבטים הנסיוניים והמחקריים של הקרמיקה. במסגרת התערוכות השונות בהן הציגה תערוכה של עבודות קרמיקה לא שרופות בשילוב עם כלים חד פעמיים, מוניטורים עשויים מקרמיקה בהם מופיעים שידורים מדומיינים מהכפר אלדווארה (כפר ששכן עד 1948 סמוך לקיבוץ עמיר) והשתמשה בחיבור בין חרסית קרמית מקומית שאזלה (S5) עם פורצלן כמטפורה לחיבור בין המקומי לגלובלי. בין השנים 1998–2005 באומן ניהלה את אגודת אמני קרמיקה בישראל. התפקיד כלל ניהול תכנים והפקה שוטפת של תערוכות, קטלוגים, סדנאות מקצועיות, ספרות מקצועית, ימי עיון וכו'. בשנים אלו התפתחה מאוד פעילותה של אגודת אמני הקרמיקה וחלק מהפעילויות התרבותיות שהחלו באותן שנים ממשיכות עד היום. ביניהן: הביאנלה לקרמיקה ישראלית במוזאון ארץ ישראל, תל אביב / 1280°c - כתב עת לאמנות הקרמיקה / סדנאות מקצועיות, ימי עיון וירידים ברחבי הארץ / בניית המסד לשיתוף הפעולה בין האגודה לבית בנימיני.
היום, מכהנת שלומית באומן כמרצה בכירה לעיצוב קרמי ב-HIT מכון טכנולוגי חולון, במחלקה לעיצוב תעשייתי. היא עוסקת באוצרות עצמאית המתמחה בתרבות חומרית ומכהנת בנוסף כאוצרת הגלריה של בית בנימיני. עבודתה הנה שדה כולל של פעילות, בו מתקיימים במשולב יצירה, מחקר, אוצרות, חינוך להבנת חומר ותרבות חומרית כדרך חיים.
סרטים
כול הסרטים בשיתוף עם אריאל מיודוסר בנוסף, הוא הוצג ב- "Finding Cheri Samba", בריסל, בלגיה, (2010, אוצר: Sven Vanderstichelen), ב"וידאוזון 4", הביאנלה הבינלאומית לווידאו ארט, המרכז לאמנות עכשווית, (2008, אוצרים: סרג'יו אדלשטיין וגלית אילת). ב-2007 הוקרן ב-PFF, Barbican Centre, לונדון, אנגליה.
פרסומים
2001 - 2008 - 1280°c - כתב עת לאמנות הקרמיקה, הוצ' אגודת אמני הקרמיקה בישראל, הכתבות הבאות:
שאקירה
שאקירה איזבל מבאראק ריפול (בספרדית: Shakira Isabel Mebarak Ripoll, נולדה ב-2 בפברואר 1977) המוכרת בשם שאקירה, היא זמרת-יוצרת, מלחינה, שחקנית, כוריאוגרפית, פזמונאית, גיטריסטית, פילנתרופית, רקדנית בטן ומפיקה מוזיקלית קולומביאנית. מעבר לכך, למדה בימוי וידאו קליפים וביימה קליפים שונים במהלך הקריירה שלה.
אלבומה החמישי Laundry Service, נמכר בלמעלה מ-20 מיליון עותקים; הוא הפך לאחד מהאלבומים הנמכרים ביותר בכל הזמנים. נוסף על כך, הועמד בכמה קטגוריות בטקס פרסי לו נואסטרו, וזכה בשני פרסים. אלבומה השביעי, Oral Fixation, Vol. 2, נמכר בלמעלה מ-8 מיליון, ונכלל בו השיר הנמכר ביותר במאה ה-21, "Hips Don't Lie".
בשנת 2010 יצא לאור שיר המונדיאל הידוע "", אותו שאקירה הפיקה, הלחינה, כתבה וביצעה. במהרה, הפך לשיר המונדיאל הנמכר ביותר בכל הזמנים, עם מכירות של למעלה מ-10 מיליון עותקים ברחבי העולם. הווידאו קליפ שלו צבר למעלה מ-3.1 מיליארד צפיות ביוטיוב, והוא הקליפ ה-28 הנצפה ביותר בכל הזמנים, כאשר הקליפ ה-37 שייך גם כן לה, עם שירה "Chantaje", שצבר למעלה מ-2.7 מיליארד צפיות. לאחר ההצלחה לה זכתה שאקירה עם שיר המונדיאל שביצעה בשנת 2010, נבחרה לבצע שוב את שיר המונדיאל בשנת 2014. השיר נקרא "", והוא זכה להצלחה עולמית גם כן, כאשר מונה הצפיות של הקליפ שלו עומד על למעלה מ-1.2 מיליארד צפיות.
במרוצת השנים, הפכה שאקירה לאחד מהאמנים המעוטרים ביותר כאשר זכתה במאות פרסים שונים, ביניהם: חמישה פרסי המוזיקה האמריקאית, שבעה פרסי המוזיקה של בילבורד, שלושה פרסי גראמי, 42 פרסי המוזיקה הלטינית של בילבורד, 12 פרסי גראמי לטיני, ארבעה פרסי הווידאו קליפים של MTV, ושני פרסי המוזיקה של MTV אירופה.
בשנת 2014 דורגה במקום ה-58 ברשימת הנשים המשפיעות ביותר בעולם על ידי פורבס. בהתבסס על קריירה של למעלה מ-30 שנים, כל אלבומיה ושיריה נמכרו בסדר גודל של למעלה מ-170 מיליון עותקים בכל רחבי העולם, מה שהופך אותה לאחד מהאמנים הנמכרים ביותר בכל הזמנים, ולאמן הלטיני הנמכר ביותר בארצות הברית, ובעולם.
קורות חייה
שאקירה נולדה ב-2 בפברואר 1977, בשם שאקירה איזבל מבאראק ריפול בעיר ברנקייה, מחוז אטלאנטיקו שבקולומביה, למשפחה נוצרית-קתולית; לאב ממוצא לבנוני ולאם ממוצא ספרדי (קסטיליאני, קטאלני) ואיטלקי. היא הבת היחידה של ויליאם מבאראק חדיד ונידיה ריפול טוראדו. סביה מצד אביה היגרו מלבנון לניו יורק שבארצות הברית, היכן שנולד אביה. כשהיה בן חמש, היגר אביה מניו יורק לקולומביה. שמה של שאקירה נלקח מן השפה הערבית (شَاكِرَة, שאכירה) ומשמעותו "אסירת תודה". לשאקירה שמונה אחים ואחיות למחצה מנישואיו הקודמים של אביה. את רוב נעוריה בילתה בברנקייה, עיר הממוקמת בחוף הקריבי הצפוני של קולומביה, שם כתבה את פזמונה הראשון הנקרא: "La Rosa De Cristal" (פרח הקריסטל) בגיל ארבע בלבד. בין היתר, למדה שאקירה בבית ספר קתולי. כשהתבגרה, היא הוקסמה כשראתה את אביה כותב סיפורים במכונת הכתיבה שלו. בעקבות כך, היא ביקשה מכונת כתיבה משל עצמה כמתנה לחג המולד. כשהייתה בת שבע קיבלה את מבוקשה ומאז ועד היום כותבת שירים. כאשר הייתה בת שנתיים, נהרג אחיה למחצה בתאונת אופנוע; שש שנים לאחר מכן, כשהייתה בת שמונה, כתבה את שירה הראשון הנקרא, "Tus gafas oscuras" (משקפי השמש הכהים שלך). השיר נכתב בהשראת אביה, שבמשך השנים הרכיב משקפיים כהים כדי להסתיר את יגונו.
כאשר שאקירה הייתה בת ארבע, אביה לקח אותה למסעדה ים תיכונית, שם שמעה לראשונה את צלילי הדרבוקה; כלי הקשה מסורתי שמשמש בעיקר את המוזיקה הערבית, תוך שלצליליו נהוג לרקוד ריקודי בטן. תחילה, רקדה על השולחן בבית שלה. הניסיון גרם לה להבין שהיא רוצה להיות זמרת ורקדנית. היא נהנתה לשיר לחבריה, למוריה ולנזירותיה בבית הספר הקתולי שלה, אך כשהייתה בכיתה ב', ניסתה להתקבל למקהלת בית הספר שלה. היא נדחתה בטענה שהקול שלה "חזק מדי", תוך שהמורה למוזיקה שלה באותה התקופה אמר לה שהיא נשמעת "כמו עז". לעיתים קרובות, הוצאה מכיתת בית הספר שלה בגלל הפרעת הקשב שהייתה לה. שאקירה אומרת שהיא הייתה ידועה כ-"נערת ריקודי הבטן של בית הספר". תואר זה ניתן לה מכיוון שהייתה רוקדת ריקודי בטן בכל יום שישי בבית הספר שבו שלמדה. כדי להכיר תודה על כל מה שיש לה, אביה לקח אותה לפארק המקומי בקולומביה, במטרה להראות לה כיצד חיים יתומים ועניים. המראות שראתה נשארו איתה לכל החיים ובעקבותיהם אמרה: "יום אחד אני אעזור לילדים האלה כשאני אהיה אמנית מפורסמת".
בין הגילאים 10 ל-13, שאקירה הוזמנה לאירועים שונים בברנקייה, תוך שזכתה להכרה מסוימת באזור. באותו הזמן, היא פגשה את מפיקת התיאטרון המקומי מוניקה אריזה, אשר התרשמה מכישרונה. אריזה עזרה לה להתפרסם במקומות נוספים בקולומביה מעבר לברנקייה. בזמן הטיסה בין ברנקייה לבוגוטה, פגשה אריזה את המפיק של סוני קולומביה, סירו וארגאס. וארגאס הסכים לבחון את שאקירה ומספר שבועות לאחר מכן, נערך לה מבחן בד בלובי של המלון בו שהו. וארגאס התרשם ממנה וחזר למשרדו עם קלטת, אך שותפיו לא התרשמו ממנה וטענו שהיא "מקרה אבוד". וארגאס לא ויתר וארגן לה בסתר מבחן בד נוסף בבוגוטה. הוא שכנע את שותפיו להגיע לאחד ממועדוני הלילה בעיר ובחצות הוא הפתיע את כולם וקרא לה לעלות לבמה להופיע. שאקירה שרה שלושה שירים והופעתה הייתה מרשימה. בעקבות ההופעה היא חתמה על חוזה הקלטות עם סוני קולומביה. במסגרת החוזה, היה עליה להקליט שלושה אלבומי אולפן.
1990–1995: ההתחלה
לאחר שחתמה על חוזה הקלטות עם סוני קולומביה, יצא לאור אלבום הבכורה שלה אשר איגד את כל תשעת השירים שכתבה והלחינה כשהייתה בת שמונה בלבד. שם האלבום נבחר להיקרא בשם: Magia והוא יצא לאור ביוני 1991, כשהיא בת שלוש עשרה בלבד. האלבום הכיל מגוון רחב של סגנונות מוזיקליים, כשהבולט מביניהם היה הדיסקו. אף על פי שהרדיו השמיע ללא הרף את שירי האלבום ונתן לשאקירה חשיפה גדולה בקולומביה, האלבום כשל מבחינה מסחרית כאשר נמכר בסדר גודל של 1,200 עותקים בלבד. לאחר הכישלון הרב שחווה אלבום הבכורה שלה, חברת התקליטים שלה דחקה בה והחליטה שצריך לצאת סינגל חדש שיחזיר את תשומת הלב שהופנתה אליה. בשנת 1993, הופיעה בפסטיבל הבינלאומי של וינה דל מאר. הפסטיבל נתן לזמרים הלטינו-אמריקאים הזדמנות לבצע את שיריהם והזוכה נבחר על ידי שופטים רבים. שאקירה ביצעה את הבלדה המוכרת "Eres" ("אתה"), וזכתה במקום השלישי. אחד מהשופטים שהצביעו לשאקירה, היה הזמר הלטיני המפורסם ריקי מרטין.
לאחר ההופעה המוצלחת שביצעה שאקירה בפסטיבל, חברת התקליטים שלה נחפזה להוציא באותה השנה את אלבום האולפן השני שלה, Peligro. תחילה, זכה האלבום להצלחה גדולה ביחס לזו של אלבום הבכורה שלה, אך התקשה לשמור על יציבות מכיוון ששאקירה לא תמכה בהוצאת האלבום ואף לא השתתפה בקידום המכירות שלו. אף על פי שהשיר "Tú Serás La Historia De Mi Vida", הושמע פעמים רבות בתחנות הרדיו המקומיות, האלבום נכשל ושאקירה נעלמה מזירת המוזיקה המקומית. לאחר הוצאת שני אלבומי האולפן שלה, החליטה שאקירה לקחת הפסקה מעולם המוזיקה לטובת סיום התיכון שלה. בעקבות הכישלונות של שני אלבומיה הראשונים, פנתה שאקירה לתחום המשחק וקיבלה תפקיד באופרת הסבון המקומית "אל אואזיס", בו גם שרה את שיר הנושא, "Lo Mio". שני אלבומי האולפן הראשונים שלה נחשבים לאלבומי קידומי מכירות ולא לאלבומי אולפן.
1995–2000: ההצלחה בשוק הלטיני
שאקירה שבה להקליט שירים נוספים כבר בשנת 1995, כשהיא עדיין חתומה בחברת התקליטים סוני קולומביה. נוסף על כך, משנה זו עבד איתה המפיק לואיס פרננדו אוצ'ואה, שמפיק וכותב לה שירים עד היום. עוד באותה השנה אישרה הזמרת הקנדית אלאניס מוריסט, כי עתידים לצאת לשאקירה שני אלבומי אולפן נוספים, אך לא ציינה את תאריך יציאתם. הסינגל הראשון מתוך אלבומה השלישי "Estoy Aquí", יצא לאור ב-29 באוגוסט 1995, ובמהרה זכה להצלחה רבה כאשר הגיע אל המקום השני במצעד השירים הלטיניים של בילבורד ואל המקום הראשון במצעד שירי הפופ הלטיניים של בילבורד ובכך היה לשירה הראשון אשר הגיע למיקומים אלו. לאחר הצלחת הסינגל הראשון, העניקה חברת התקליטים סוני מיוזיק לשאקירה תקציב של 100,000$ להפקת האלבום, אף על פי שהעריכו כי האלבום לא ימכור כמעט עותקים ויחווה כישלון בדומה לשניים הקודמים.
ב-6 באוקטובר באותה השנה, יצא לאור אלבומה השלישי של שאקירה, Pies Descalzos. האלבום זכה להצלחה עולמית כאשר כבש ראשי מצעדי אלבומים רבים ובשיאו הצליח האלבום להגיע אל המקום השלישי במצעד אלבומי הפופ הלטיניים, ואל המקום החמישי במצעד האלבומים הלטיניים של בילבורד. בזכות האלבום, הפכה שאקירה לפופולרית באמריקה הלטינית. מתוך האלבום יצאו שישה סינגלים מצליחים ביניהם "Estoy Aquí" שהגיע אל המקום הראשון במצעד שירי הפופ הלטיניים ואל המקום השני במצעד השירים הלטיניים; "Dónde Estás Corazón" שהגיע אל המקום החמישי במצעד השירים הלטיניים ואל המקום השלישי במצעד שירי הפופ הלטיניים; ו-"Pies Descalzos, Sueños Blancos" שהגיע אל המקום ה-11 במצעד השירים הלטיניים ואל המקום החמישי במצעד המקסיקני. באוגוסט 1996, העניק איגוד תעשיית ההקלטות האמריקאי את תואר הפלטינה לאלבום.
2001–2004: המעבר לשוק באנגלית עם Laundry Service
לאחר הצלחתם של Dónde Están los Ladrones?, ו-MTV Unplugged, החלה שאקירה לעבוד על הקלטת אלבום האולפן החמישי שלה, שיצא ברובו בשפה האנגלית. הסינגל: "Whenever, Wherever" וגרסתו הספרדית "Suerte", יצאו כסינגלים הראשונים מן האלבום באוגוסט 2001, וזכו להצלחה רבה בעולם כאשר הגיעו למקום הראשון בעשרות מדינות. בין היתר, הוא הפך לשירה הראשון של שאקירה שנכנס למצעד הבילבורד הוט 100, תוך שבשיאו הגיע למקום השישי. אף על פי שהאלבום היה מיועד בראש ובראשונה לשוק האמריקאי, הוא כלל גם ארבעה שירים בספרדית, בהם "Que Me Quedes Tu", שיצא כסינגל רשמי לאחר מכן. למרות הביקורת, האלבום זכה להצלחה גדולה מאוד עם השירים "Whenever, Wherever", "Underneath Your Clothes", ו-"". האלבום והסינגלים ביססו את מעמדה של שאקירה בשוק הבינלאומי.
ב-13 בנובמבר 2001, יצא האלבום Laundry Service (שירותי כביסה), ובאמריקה הדרומית וספרד יצא בשם Servicio De Lavanderia. האלבום הגיע בשיאו למקום השלישי במצעד האלבומים של בילבורד 200, עם מכירות של למעלה מ-200 אלף עותקים בשבוע הראשון לצאתו. ביוני 2004, האלבום הגיע למעמד של פלטינה משולשת במדינה. בסך הכל מתוך האלבום, יצאו שישה סינגלים: "Whenever, Wherever", "Underneath Your Clothes", "", "The One", "Te Dejo Madrid" ו-"Que Me Quedes Tú", והסינגל השיווקי, "Fool".
מכיוון שהאלבום נוצר בשפה האנגלית, שירי הרוק והדאנס בספרדית שבאלבום זכו להצלחה קריטית קלה, אם כי כמה מבקרים טענו כי כישורי האנגלית שלה חלשים מכדי שתוכל לכתוב שירים בעצמה. מגזין הרולינג סטון למשל אמר כי: "היא נשמעת ממש מטופשת" או "הקסם של שאקירה אובד בתרגום". שאקירה ספגה ביקורת על ידי כמה ממעריציה הלטיניים אשר טענו שהיא: "נטשה את שורשי הפולק והרוק שלה לטובת המוזיקה הפופולרית האמריקנית". למרות זאת, האלבום הפך לאלבום הנמכר ביותר של 2002, ולאחד מהאלבומים הנמכרים בהיסטוריה עם מכירות של 13 מיליון עותקים ברחבי העולם. באותו הזמן, כדי לקדם את האלבום, הוציאה שאקירה מיני-אלבום בשם The Pepsi EP, תחת חסותם של פפסי. מתוך המיני-אלבום, יצאו שני הסינגלים השיווקיים "Ask for More", ו-"Knock On My Door", שזכו להצלחה נאה בעולם.
בעקבות הצלחת האלבום זכתה בפרסים רבים ביניהם: פרס ה-International Viewer's Choice על הקליפ לשירה "Whenever, Wherever", מטעם טקס פרסי MTV, ופרס גראמי הלטיני בקטגוריית "הווידאו קליפ הקצר הטוב ביותר" עבור הגרסה הספרדית של הקליפ. חודש לאחר מכן היא זכתה בחמישה פרסים מטעם טקסי פרסי MTV הלטיני בקטגוריות: "האמן הנשי הטוב ביותר", "אמן הפופ הטוב ביותר", "האמן הטוב ביותר מצפון אמריקה", קליפ השנה (עבור "Suerte"), ואמן השנה. בחודש נובמבר, היא יצאה לסיבוב ההופעות השלישי שלה אשר נקרא "Tour of the Mongoose". סיבוב ההופעות כלל בתוכו כ-61 יעדים, והתרחש עד מאי 2003. במהלך סיבוב הופעות זה ביקרה הזמרת באמריקה הצפונית, אמריקה הדרומית, אירופה ואסיה.
בשנת 2002, יצא לאור אלבום הלהיטים הראשון של שאקירה, Grandes Éxitos. בשנת 2004, יצא אלבום ההופעה השני שלה, Live & off the Record. אלבום ההופעה מסקר סיבוב ההופעות השלישי שלה "Tour of the Mongoose", שקיימה בשנים 2002–2003. אלבום ההופעה עצמו הוקלט במהלך ההופעה שנערכה בעיר רוטרדם, הולנד. אלבום ההופעה זכה להצלחה ענקית כאשר נמכר בלמעלה מ-3 מיליון עותקים ברחבי העולם. מתוך אלבום ההופעה יצא הסינגל השיווקי "Poem to a Horse", שנכלל באלבומה החמישי Laundry Service, כרצועה בלבד.
2005: Fijación Oral Vol.1
לאחר ההצלחה העצומה שזכתה בשוק האנגלי, יצא לאור אלבום האולפן השישי שלה, Fijación Oral, Vol. 1. האלבום יצא לאור ב-6 ביוני 2005 באירופה, וב-7 ביוני 2005 באמריקה הצפונית ואוסטרליה. כל שירי האלבום הם בספרדית. שני שירים מתוך האלבום נכתבו בשיתוף עם הכותב גוסטבו סראטי, שהיה מוביל להקת הרוק הארגנטינאית סודה סטריאו. ב-12 באפריל באותה השנה, יצא לאור הסינגל הראשון מתוך האלבום הנקרא, "La Tortura". הסינגל הפך לשיתוף הפעולה הראשון של הזמרת עם הזמר הספרדי אלחנדרו סאנס. הסינגל שבר את שיאה האישי של הזמרת כאשר היה השיר הספרדי הראשון שלה שנכנס למצעד הבילבורד הוט 100, והגיע בו למקום ה-23. נוסף על כך, הזמרת ביצעה את השיר בטקס ה-VMA של 2005, מה שהופך אותה לאמן הראשון אי פעם שביצע שיר בספרדית בטקס. באותה טקס הועמד הסינגל ל-3 קטגוריות: "הקליפ הנשי הטוב ביותר של השנה", "שיר הדאנס של השנה" ו-"בחירת הקהל". השיר הצליח ברחבי העולם והגיע למקומות גבוהים במצעדים רבים ביניהם; למקום ה-4 בגרמניה, למקום ה-2 בשווייץ ולמקום ה-21 בקנדה. בארצות הברית שהה השיר 21 שבועות במצעד השירים הלטיניים של בילבורד' ובכך שבר את שיא השהייה במצעד. הווידאו קליפ לשיר שודר לראשונה בתוכנית "TRL" ב-MTV, והגיע בה למקום התשיעי. זה היה הווידאו קליפ השני בספרדית שנכלל בתוכנית אי פעם. האלבום יצא בו זמנית בכל מדינות אמריקה הדרומית, והגיע למקום הראשון במצעדי המכירות ברובן. האלבום הגיע למקום הרביעי במצעד האלבומים של הבילבורד האמריקאי. האלבום זכה להצלחה רבה גם במדינות שאינן דוברות ספרדית, כגון: גרמניה ואיטליה, בהן הגיע למקום הראשון, באוסטריה הגיע למקום השלישי, ובקנדה והונגריה הגיע למקום השביעי. בשבוע הראשון לצאתו נמכרו כ-157,000 עותקים של האלבום. נכון להיום האלבום מכר למעלה מ-4 מיליון עותקים, מה שהופך אותו לאחד מהאלבומים הנשיים הנמכרים ביותר בעשור הראשון של המאה ה-21. האלבום מכר למעלה מ-2 מיליון עותקים באמריקה הדרומית ובכך זכה לתואר של 11 פלטינות ביבשת. נוסף על כך, האלבום הפך לאלבום בספרדית שמכר הכי הרבה עותקים בשבוע הראשון ליציאתו כאשר רק באמריקה הלטינית הוא הגיע תוך יום למעמדות זהב ופלטינה, ובמספר מדינות ביניהן; ונצואלה, וקולומביה ששם הגיע למעמד פלטינה משולשת. במקסיקו, האלבום נכנס ישירות אל המקום הראשון, וכל העותקים שלו אזלו בתוך יום אחד בלבד והיה ביקוש חריג להבאת עותקים נוספים. לאחר שלושה ימים, האלבום הגיע למכירות של למעלה ממיליון עותקים בעולם. וכמה חודשים לאחר מכן, זכה בפרס גראמי בקטגוריית: "אלבום הרוק/אלטרנטיבי הלטיני הטוב ביותר של השנה", ונוסף על כך זכתה ב-4 פרסי גראמי לטיניים על האלבום בקטגוריות: "תקליט השנה", "שיר השנה", "אלבום השנה", ו-"אלבום הפופ הוואקלי של השנה".
הסינגל השני מתוך האלבום יצא לאור ב-2 ביולי 2005, בשם "No". הסינגל אמנם לא זכה להצלחה עולמית כמו "La Tortura", אך בקולומביה הוא שהה 14 שבועות (לא רצופים) במצעד, ונוסף על כך הגיע למקום הראשון בספרד וארצות נוספות הדוברות ספרדית, כגון: צ'ילה, אקוודור ומקסיקו. הסינגל השלישי מהאלבום יצא לאור ב-19 בינואר 2005, בשם "Día de Enero". בניגוד לשירים הקודמים, הסינגל לא זכה להצלחה רבה והגיע למקום ה-29 בלבד במצעד השירים הלטיניים החמים של בילבורד, והפך לאד מהשירים הפחות מוצלחים של הזמרת במצעד זה. הסינגל הרביעי מתוך האלבום יצא לאור ב-3 באוקטובר 2006, בשם "La Pared". הזמרת ביצעה לשיר גרסה אקוסטית שלוותה בפסנתר, בכמה וכמה מופעים. השיר זכה להצלחה רבה בעיקר בספרד כאשר הגיע שם אל המקום ה-1. ב-14 במאי 2007, יצא הסינגל החמישי והאחרון מתוך האלבום בשם "Las de la Intuición". במצעד השירים הלטיניים החמים של בילבורד, בדומה לסינגלים הקודמים, השיר לא זכה להצלחה רבה כאשר הגיע למקום ה-33, אך בספרד השיר הגיע למקום הראשון שם גם הגיע למעמד 7 פלטינות, ונוסף על כך זכה להצלחה גם במדינות שאינן דוברות ספרדית כמו רומניה והולנד.
ב-8 בדצמבר 2005, הייתה שאקירה מועמדת לפרס גראמי, בקטגוריית "האלבום הלטיני הטוב ביותר של השנה", עם האלבום.
2005–2007: Oral Fixation, Vol. 2
האלבום השני בשפה האנגלית של שאקירה, Oral Fixation, Vol. 2, יצא לאור ב-29 בנובמבר 2005, בצפון אמריקה ובאוסטרליה. הסינגל הראשון מתוכו יצא לאור ב-4 באוקטובר 2005, והוחלט לקרוא לו: "Don't Bother". במהרה קיבל הסינגל תגובות אוהדות בקרב מבקרי המוזיקה, אך לא זכה להצלחה גדולה בעולם, ובמצעד הבילבורד הצליח להגיע למקום ה-42 בלבד.האלבום יצא למכירה מוקדמת בחנות המקוונת אייטונס, שבועות לפני הגעתו לחנויות הפיזיות. רכישה מוקדמת זיכתה את הקונה בשיר נוסף, רמיקס של השיר "Don't Bother" שלא יצא בגרסה הרגילה. לאחר הוצאת האלבום לחנויות הפיזיות, ניתן היה לרכוש את שיר הבונוס בנפרד. האלבום עבר צנזורה במספר מדינות במזרח התיכון, בהן מצרים. מספר רב של מדינות מוסלמיות צנזרו לחלוטין את השיר הראשון מתוך האלבום, "How Do You Do", בו המילים מעלות ספק לגבי קיום אלוהים. גם עטיפת האלבום שונתה: בגרסה המקורית נראית שאקירה עם בטן וכתפיים חשופות, ובגרסה המצונזרת היא מכוסה בעלים מהכתפיים ומטה. ביוני 2006, החלה את סיבוב ההופעות הרביעי שלה "Oral Fixation Tour", שהיה סיבוב ההופעות הגדול ביותר שקיימה שאקירה. הסיבוב כלל בתוכו כ-117 יעדים בשש יבשות שונות.
האלבום הגיע בשיאו למקום ה-5 במצעד הבילבורד 200 ופתח עם מכירות של כ-128 אלף עותקים בשבוע הראשון ליציאתו. בסופו של דבר למרות הפתיחה הפושרת שלו, הוא מכר כ-1.8 מיליון עותקים בארצות הברית, ו-8 מיליון עותקים בעולם. לאחר שההצלחה של "Don't Bother" אכזבה את חברת התקליטים, הם החליטו להוציא מהדורה מחודשת לאלבום שכללה את השיר: "Hips Don't Lie". השיר יצא כסינגל השני מהאלבום בפברואר 2006, והוא שיתוף פעולה בינה לבין הזמר וייקלף ז'אן. השיר מושפע מסגנונות מוזיקליים קולומביאנים, האיטיינים, מזרחיים וקאריביים. השיר זכה להצלחה עצומה ברחבי העולם, כאשר הגיע למקום הראשון במצעד הבילבורד האמריקאי, ובכך הפך לשיר הראשון שלה לעשות זאת. נוסף על כך, השיר הצליח להגיע למקום ה-1 במצעד הבריטי, ובמצעד של גלגלצ. בסך הכל הסינגל הגיע השיר למקום הראשון בכ-55 מדינות שונות בעולם. כמו כן, השיר הגיע למקום הראשון בקטגוריית "שיר השנה" במספר מדינות בעולם. עם מעל 10 מיליון עותקים שנמכרו ממנו, הוא הפך לאחד מהסינגלים הנמכרים ביותר בהיסטוריה, והנמכר ביותר של שאקירה ושל ז'אן. השיר היה מועמד לפרס גראמי. נוסף על כך, לסינגל עצמו יצאה גרסה נוספת אשר שימשה כשיר הנושא של מונדיאל 2006. ב-14 בנובמבר 2006, יצא לאור הסינגל השלישי והסוגר מן האלבום, "Illegal". בשיר משתתף הגיטריסט קרלוס סנטנה. לשיר יצא וידאו קליפ שצולם במקסיקו באוקטובר 2006.
בסוף 2006 התארחה שאקירה בשיר "Te lo Agradezco, Pero No" של אלחנדרו סאנס ובכך שיר זה, הפך לשיתוף הפעולה השני בין השתיים. השיר זכה להצלחה רבה כאשר הגיע לעשירייה הפותחת במצעד שירי הבילבורד הלטיניים. נוסף על כך, באותה שנה שיתפה פעולה עם מיגל בוס בשירו "Si Tú No Vuelves". ב-20 במרץ 2007, יצא לאור הסינגל "Beautiful Liar". הסינגל הוא דואט עם ביונסה. השיר זכה להצלחה גדולה בעולם והגיע למקום הראשון במצעדים בכ-16 מדינות, בהם המצעד הלועזי של גלגלצ. השיר יצא בגרסה מיוחדת של האלבום B'Day, של ביונסה. נוסף על כך השיר שבר שיא בכך שקפץ מהמקום ה-94 למקום השלישי במצעד הבילבורד, ובכך זו הייתה הקפיצה הגדולה ביותר במצעד נכון לאותה תקופה, ונוסף על כך השיר היה מועמד לפרס גראמי.
באותה שנה שאקירה כתבה והלחינה שני שירים לפסקול Love in the Time of Cholera, של הסרט רב השבחים "אהבה בימי כולרה". הסופר שכתב את הספר עליו מבוסס הסרט, ביקש בעצמו משאקירה להיות זו שתכתוב ותלחין שירים לפסקול. השירים אותם כתבה והלחינה שאקירה היו: "Hay Amores", ו-"Despedida". השירים היו מועמדים לפרס גלובוס הזהב בקטגוריית השירים המקוריים הטובים ביותר.
לאחר מכן ב-2008, הוציאה מיני-אלבום, באותו השם Love in the Time of Cholera, שבו נכללו שני השירים שאותם כתבה, ואחד נוסף בשם "Pienso en Ti", שנלקח מאלבומה השלישי, Pies Descalzos.
2008–2010: She Wolf
אלבומה השמיני, She Wolf, יצא לאור ב-9 באוקטובר 2009 ברחבי העולם, וב-23 בנובמבר 2009 ברחבי ארצות הברית. במהרה קיבל האלבום ביקורות חיוביות מצד מבקרי המוזיקה, ונוסף על כך הצליח להיכנס למצעד האלבומים העולמיים, מצעד האלבומים הלטיניים, ומצעד אלבומי הפופ, השנתיים של Allmusic. האלבום הגיע למקום הראשון במצעדי האלבומים של ארגנטינה, אירלנד, איטליה, מקסיקו ושווייץ, ונכנס לחמישייה הפותחת במצעדי האלבומים של ספרד, בריטניה וגרמניה. במצעד הבילבורד 200, נכנס למקום ה-15. האלבום זכה בתואר פלטינה כפולה בקולומביה ומקסיקו, פלטינה באיטליה ובספרד, וזהב במדינות רבות, ביניהן צרפת ובריטניה. נכון להיום מכר האלבום, למעלה מ-2 מיליון עותקים ברחבי העולם.
מהאלבום יצאו ארבעה סינגלים אשר זכו להצלחה רבה, כאשר הראשון מביניהם יצא כבר ב-10 ביולי 2009. שמו ניתן לו כשם האלבום וגם הוא נקרא בשם: "She Wolf". עם יציאתו, זכה השיר לקבלות פנים חיוביות מצד מבקרי המוזיקה, כאשר רבים מהם שיבחו אותו על היותו שונה משאר השירים שיצאו באירופה באותה תקופה. מבחינה מסחרית, השיר מכר עותקים רבים במדינות רבות והוא אחד מהשירים הנמכרים ביותר של הזמרת. בארצות הברית לבד, מכר השיר למעלה מ-1.8 מיליון עותקים, ובבריטניה מכר השיר קרוב ל-400 אלף עותקים. שיר זה הגיע למקום ה-1 במצעדים רבים במדינות שונות ביניהן: קנדה, גרמניה, איטליה, ספרד ובריטניה. בארצות הברית, הגיע השיר למקום ה-11, והוא בין המקומות הגבוהים ביותר של הזמרת במצעד זה. לשיר יצא וידאו קליפ מצליח שנכון לנובמבר 2019, צבר מעל 267 מיליון צפיות. לאחר הצלחת הסינגל הראשון, יצאו שלושה סינגלים נוספים מהאלבום; "Give It Up to Me", "Gypsy", ו"Did It Again". שלושת הסינגלים זכו להצלחה בינונית ברחבי העולם, אך לא שיחזרו את הצלחת הסינגל הראשון. הסינגל המצליח ביותר מבין כל השלושה, היה "Gypsy", אשר זכה להצלחה רבה במצעדים, כאשר הגיע לעשירייה הפותחת בלמעלה מ-8 מדינות שונות ביניהן: גרמניה, הונגריה, מקסיקו, ספרד וכולי. במצעד הבילבורד הוט 100 שבארצות הברית, הגיע השיר למקום ה-65, ואילו גרסתו הלטינית, "Gitana" הגיעה למקום ה-6 במצעד שירי הבילבורד הלטיניים. השיר הגיע למעמד פלטינה וזהב בספרד ומקסיקו.
2010–2012: Sale el Sol
בספטמבר 2011, יצאה שאקירה לסיבוב ההופעות החמישי שלה: "The Sun Comes Out World Tour", שנתמך על שני אלבומיה, She Wolf, ו-Sale el Sol. סיבוב ההופעות נערך באמריקה הצפונית, אירופה, אמריקה הדרומית, אסיה ואפריקה, כשבסך הכל כלל בתוכו כ-107 מופעים. במהרה זכה סיבוב ההופעות לתגובות חיוביות מצד מבקי המוזיקה, אשר שיבחו את הנוכחות והביצועים של שאקירה בהופעותיה. ב-9 בנובמבר 2011, זכתה בתואר כבוד מטעם "האקדמיה הלטינית להקלטות", תוך שביצעה גרסת כיסוי לשירו של ג'ו ארויו "En Barranquilla Me Quedo", למען מאנדליי ביי שנפטרה מוקדם יותר באותה השנה. בפברואר 2012, נודע לציבור כי הזמרת הותקפה על ידי אריה ים. ב-25 ביוני באותה השנה, יצא לאור שיתוף הפעולה השני שלה עם הזמר הקובני פיטבול, "Get It Started". השיר היה צריך להוות כסינגל הראשון מתוך אלבומו Pitbull Global Warming, אך לבסוף נכלל רק במהדורת הדלוקס. בסמוך לכך, עוטרה שאקירה בדרגת אביר של מסדר האמנויות והספרות הצרפתי. בספטמבר 2012, הודיעה שאקירה כי היא בהריון, מבן זוגה שחקן הכדורגל ג'רארד פיקה, ולאחר מכן ב-17 בספטמבר 2012, הוכרז כי היא ואשר יחליפו את כריסטינה אגילרה ואת סי-לו גרין, בעונה הרביעית של תוכנית הטלוויזיה האמריקאית "The Voice", לצד אדם לוין ובלייק שלטון. מאוחר יותר, הודיעה כי היא תתמקד בהקלטת אלבום האולפן העשירי שלה בסתיו ובסופו של דבר תחזור לעונה השישית של התוכנית בפברואר 2014. ב-23 בינואר 2013, נולד לשאקירה ולבן זוגה בן בכור.
2014–2015: Shakira
באוקטובר 2010, הוציאה שאקירה לאור את אלבום האולפן התשיעי שלה, Sale el Sol. האלבום זכה להצלחה גדולה בשוק הלטיני והאמריקאי. שנה לאחר מכן בנובמבר, חשפה בריאיון עם מגזין הבילבורד כי היא התחילה לכתוב חומרים חדשים ולעבוד עם מפיקים שונים לאלבומה החדש. לאחר שנה, היא סיימה את חוזה ההקלטות שלה עם אפיק רקורדס והוחתמה על ידי חברת התקליטים רוק ניישן, למטרות ניהול בלבד. בדצמבר 2013, נודע כי היא חתמה על חוזה הקלטות עם חברת התקליטים תקליטי RCA והוסיפה כי על ידי חברת התקליטים הזו, יופץ האלבום החדש שלה. שאקירה החלה להקליט את האלבום בפברואר 2012, אחרי ששיתפה פעולה עם מפיקים שונים כגון: בני בלנקו, טייסטו, רד וואן, מקס מרטין, דוקטור לוק, למפאו ואייקון. לאחר חודש, נודע שהיא שיתפה פעולה עם המפיק פרננדו גריביי, הזמרת סיה ואסתר דין. בספטמבר 2013, אמרה: "סוף סוף הרגשתי בנוח עם השירים האלה כמו במכנסי הג'ינס הקרועים שלי". בנובמבר, היא הודיעה שהיא כותבת חומרים אחרונים לאלבום. עם הוצאת האלבום הכריזה הזמרת כי הוא יקרא על שמה, Shakira.
האלבום נמכר בלמעלה מ-80,000 עותקים בארצות הברית בשבוע הראשון ליציאתו. האלבום הגיע בשיאו למקום השני במצעד האלבומים האמריקאי עם 84,000 עותקים שנמכרו בשבוע הראשון לצאתו, מה שהופך את אותו לאלבום המצליח ביותר של הזמרת במצעד האמריקאי, כשהוא עוקף את אלבומה החמישי Laundry Service, משנת 2001, שהגיע בשיאו למקום השלישי. למרות זאת, האלבום הוא לא האלבום המצליח ביותר במכירות של השבוע הראשון של הזמרת. האלבום מכר 5000 עותקים פחות מאלבומה השמיני She Wolf, שיצא באמצע שנת 2009, והגיע בשיאו למקום ה-15 עם למעלה מ-89,000 עותקים נמכרים. האלבום הגיע למקום הראשון באייטונס ב-62 מדינות.
מהאלבום יצאו שלושה סינגלים. הסינגל הפותח יצא לאור ב-13 בינואר 2014, בשם "Can't Remember to Forget You". השיר הוא שיתוף פעולה בין שאקירה לבין הזמרת הברבדית ריהאנה. השיר נכתב על ידי שאקירה, ריהאנה, ג'ון היל, קיד הארפון ואריק האסל. הווידאו קליפ של השיר צולם בלוס אנג'לס, על ידי הבמאי האמריקאי ג'וסף קאן. הווידאו קליפ הועלה לערוץ ה-Vevo של שאקירה ב-30 בינואר באותה השנה. ב-21 בינואר 2014, יצאה לשיר גרסה ספרדית בשם "Nunca Me Acuerdo de Olvidarte", שלא כללה את ריהאנה. נכון להיום הווידאו קליפ לשיר צבר למעלה ממיליארד צפיות והוא בין הנצפים ביותר של שאקירה ושל ריהאנה. בשיאו הצליח השיר להגיע למקום ה-15 במצעד הבילבורד הוט 100, ולמקום האחת עשרה במצעד הסינגלים הבריטי. לאחר ההצלחה שנחל הסינגל הראשון, יצא לאור הסינגל השני, "Empire". תחילה, יצא השיר כסינגל השיווקי הראשון מהאלבום ולאחר מכן ב-22 בפברואר 2014, יצא כסינגל השני מהאלבום. בשיאו הצליח השיר להגיע למקום ה-58 במצעד הבילבורד הוט 100, ולמקום ה-25 במצעד הסינגלים הבריטי. הסינגל השלישי והאחרון מן האלבום היה "", אשר יצא לאור ב-28 במרץ 2014. גרסת המונדיאל של השיר "", יצאה ב-27 במאי 2014. מתוך האלבום יצא גם השיר "23", שאותו הקדישה וכתבה שאקירה עבור בן זוגה, ג'רארד פיקה.
2015–2016: Try Everything
ב-9 בפברואר 2015, הוציאה שאקירה את השיר "Mi Verdad", ביחד עם הלהקה המקסיקנית מנה. השיר נכלל באלבומה התשיעי של הלהקה, Cama Incendiada. הווידאו קליפ הנלווה שיצא עבור השיר הפך לוויראלי ונכון לנובמבר 2019, מונה הצפיות שלו עומד על כ-250 מיליון צפיות. בסמוך לכך, נבחר השיר להיות שיר הנושא של אופרת הסבון המקסיקנית "חלום האהבה".
כמה ימים לאחר מכן, ב-15 בפברואר 2016, נבחרה שאקירה לבצע את שיר הנושא של הסרט "זוטרופוליס" הנקרא, "Try Everything". השיר זכה להצלחה נאה, ובשיאו הצליח להגיע אל המקום ה-63 במצעד הבילבורד הוט 100. במרץ 2017, העניק איגוד תעשיית ההקלטות האמריקאי את תואר הפלטינה לשיר, על מכירות של למעלה ממיליון עותקים במדינה. ביוני 2019, קיבל את תואר הפלטינה הכפולה, על מכירות של למעלה משני מיליון עותקים במדינה.
נוסף על כך, דיבבה שאקירה בסרט את הצביה גאזל. "זוטרופוליס" הוא סרט הרפתקאות קומי בהנפשה ממוחשבת של דיסני. הסרט בוים על ידי ביירון הווארד וריץ' מור, ונכתב בידי ג'ארד בוש ופיל ג'ונסטון. הסרט זכה להצלחה מסחרית עצומה עם הכנסות של מעל מיליארד דולר, ובכך עקף את הסרט "מלך האריות", והפך לסרט השני הכי מכניס של דיסני אחרי "לשבור את הקרח", והיה לסרט האנימציה עם הפתיחה הגדולה ביותר בהיסטוריה של הקולנוע כבר בסוף השבוע הראשון להקרנתו בקולנוע. ב-6 ביוני הגיעו רווחיו של הסרט למיליארד דולר ובכך הפך לסרט האנימציה הרביעי בהיסטוריה אשר הגיע להישג הזה.
2016–2018: El Dorado
בשנת 2016, הודיעה שאקירה כי היא חוזרת לאולפן ההקלטות שלה ומתחילה לעבוד על אלבומה ה-11. תחילה, פרסמה תמונות וסרטונים שונים באינסטגרם שלה. בסרטונים היה ניתן לראות ולשמוע אותה שרה קטעים מהשירים העתידים להיכנס לאלבומה החדש. ב-27 במאי 2016, יצא לאור שיתוף הפעולה הראשון שלה עם קרלוס ויוס, "La Bicicleta". את השיר כתבה ביחד עם ויוס והוא הופק על ידי אנדרה קסטרו. עם יציאתו, הצליח השיר להגיע למקום השני במצעד השירים הלטיניים, ולמקום הראשון במדינות כדוגמת: ונצואלה, מקסיקו, ספרד, צ'ילה וקולומביה. לשיר צולם וידאו קליפ מלא, אשר הועלה לערוץ היוטיוב של ויוס ונכון לינואר 2020, צבר למעלה מ-1.3 מיליארד צפיות, והוא השלישי הנצפה ביותר של שאקירה, והנצפה ביותר של ויוס.
לאחר הוצאת השיר המצליח עם ויוס, הוציאה שאקירה את הסינגל הראשון מתוך אלבומה ה-11, "Chantaje". השיר הוא שיתוף פעולה בינה לבין הזמר הקולומביאני מאלומה. במהרה, הפך השיר לאחד מהשירים הלטיניים המצליחים ביותר בכל הזמנים בארצות הברית, כאשר בשבוע השמיני שלו במצעד הבילבורד הוט 100, הצליח להגיע מהמקום ה-61 אל המקום ה-51. בכך הפך לאחד מהשירים הלטיניים הבודדים בהיסטוריה שעשו זאת. בארצות הברית נמכר השיר בלמעלה מ-960,000 עותקים. בגרמניה נמכר בלמעלה מ-200,000 עותקים, תוך שבספרד נמכר בלמעלה מ-200,000 עותקים גם כן. בצרפת זכה להצלחה רבה גם כן, כאשר נמכר שם בלמעלה מ-250,000 עותקים. השיר הוא הראשון של מאלומה אשר הצליח להיכנס למצעד הבילבורד הוט 100, וה-19 של שאקירה להיכנס למצעד זה. הקליפ שצולם לשיר, שבר את שיאו של סיי שצבר מיליארד צפיות בכ-158 ימים עם שירו "Gangnam Style", בזמן שהוא צבר מיליארד צפיות בכ-139 ימים בלבד. נכון להיום, מונה הצפיות של הקליפ עומד על למעלה מ-2.4 מיליארד צפיות והוא הנצפה ביותר של הזמרת ושל מאלומה. קליפים נוספים שפורסמו בגרסאות שונות הצליחו לצבור מיליוני צפיות גם כן.
לאחר שהועלו לאינסטגרם של הזמרת מספר תמונות נוספות המציגות חלקים משמו ומעטיפתו של האלבום ב-11 במאי, הודיעה שאקירה כי אלבומה החדש ייקרא בשם, El Dorado, והוא עתיד לצאת ב-26 במאי באותה השנה. באותו הזמן, היא פרסמה את עטיפתו המלאה של האלבום. שמו של האלבום נבחר להיקרא כ-El Dorado, ופירוש שמו הוא; "אל דוראדו", עיר אגדית של שבט האינקה שמעולם לא נמצאה. האגדות מספרות שבעיר זו חבוי זהב רב, כמו בשאר המקדשים שנמצאו באמריקה הדרומית. לאחר מכן יצא קליפ מילים לשיר החדש עליו שאקירה הודיעה ברשתות החברתיות, "Ma Enamoré". חודש לאחר מכן יצא לשיר קליפ מלא, שצבר למעלה מ-800 מיליון צפיות. ב-26 במאי, יום צאתו של האלבום, פורסמו בערוץ ה-Vevo שלה כל שיריו. ב-15 בספטמבר, יצא לאור הסינגל השלישי מהאלבום, "Perro Fiel"; הקליפ המלא שלו אשר כלל את הזמר הלטיני ניקי ג'אם הופץ בסמוך לכך. בפרק זמן של כ-17 שעות מונה הצפיות שלו עמד על למעלה מ-4.2 מיליון צפיות, ונכון לינואר 2020, מונה הצפיות שלו עומד על כ-750 מיליון צפיות. באותה השנה הועמדה בטקס פרסי גראמי הלטיני ה-18 בשש קטגוריות שונות, מתוכן זכתה בקטגוריית "אלבום הפופ העכשווי-ווקאלי הטוב ביותר". בסמוך לכך, זכתה בפרס המוזיקה האמריקאית החמישי שלה בקטגוריית "האמן הלטיני של השנה", הועמדה תשע פעמים בטקס פרסי המוזיקה האמריקאית הלטיני, זכתה בשני פרסים, הועמדה פעמיים בטקס פרסי המוזיקה של בילבורד, ולבסוף קיבלה מועמדות בטקס פרסי גראמי ה-60, בקטגוריית "אלבום הפופ הלטיני הטוב ביותר".ב-23 בינואר 2018, נודע כי שאקירה צילמה קליפ לשיר "Trap". מאוחר יותר, ב-26 בינואר באותה השנה, היא העלתה את הקליפ המלא לערוץ ה-Vevo שלה, ואז נודע כי השיר יהיה הסינגל הרביעי מתוך האלבום. בשיר מתארח בשנית, הזמר הקולומביאני מאלומה. שיתוף פעולה זה הוא השלישי של השניים, כאשר הקודמים היו "Chantaje", והרמיקס שיצא עבור השיר "La Bicicleta". ב-24 השעות הראשונות של הקליפ ביוטיוב, מונה הצפיות שלו עמד על כ-7 מיליון צפיות. ב-28 בינואר 2018, נודע כי היא זכתה בפרס גראמי השלישי שלה, עם אלבומה El Dorado, בקטגוריית "אלבום הפופ הלטיני הטוב ביותר". זוהי הפעם השנייה בה זוכה שאקירה בקטגוריה זו, כשהקודמת הייתה עם אלבום הופעתה הראשון, MTV Unplugged, בשנת 2000, דבר אשר הופך אותה לאמנית היחידה בהיסטוריה שעשתה זאת פעמיים. כמה ימים לאחר מכן, הודיעה ברשתות החברתיות כי היא מועמדת 12 פעמים בטקס פרסי הבילבורד הלטיני, וב-10 בפברואר 2018, הוציאה בושם חדש עבור גברים הנקרא, "Rock! the Night".
לקראת סוף מרץ 2018, הכריז איגוד תעשיית ההקלטות האמריקאי (RIAA), כי אלבומה ה-11, El Dorado, נמכר בארצות הברית בסדר גודל של כ-240,000 עותקים, וכי שירה "La Tortura" הוא השיר הלטיני הנשי הנמכר ביותר בכל הזמנים בארצות הברית, ובעולם ואף הוכרז כי שאקירה הפכה לאמן הלטיני הנמכר ביותר בכל הזמנים גם בארצות הברית, וגם בעולם, כאשר הקודמת לכך הייתה גלוריה אסטפן. באפריל 2018, הצטלמה ביחד עם מאלומה לעמוד שער עבור מגזין הבילבורד, לכבוד "שבוע המוזיקה הלטינית".
בהמשך, נודע כי היא זכתה ב-5 פרסי הבילבורד הלטיני, מתוך 12 מועמדויות. בתחילת מאי 2018, דווח בכלי תקשורת רבים בישראל על הופעה של שאקירה בישראל לראשונה בקריירה שלה, בפארק הירקון שבתל אביב, ב-9 ביולי 2018, במסגרת סיבוב ההופעות השישי שלה, "El Dorado World Tour". בסוף אותו החודש, הוכחשו פרטים אלו על ידי משרד ההפקות שהיה אחראי על הגעתה כאשר הסיבות לביטול ההופעה אינן ברורות וייתכן כי הן קשורות ללחצים הבינלאומיים על הופעתה בישראל או עקב בעיות טכניות של ההפקה. כמה ימים לאחר מכן, הוציאה את השיר "Clandestino", ביחד עם מאלומה. שיר זה הוא שיתוף הפעולה הרביעי של השניים. ב-27 ביולי באותה השנה, פורסם הקליפ המלא של השיר. בהמשך, הוציאה את "Nada" כסינגל החמישי והאחרון מתוך האלבום. לקראת סוף 2018 נודע כי El Dorado נמכר בלמעלה מ-4.2 מיליון עותקים, וכי במהלך סיבוב ההופעות "El Dorado World Tour", נמכרו למעלה ממיליון כרטיסים.
2019–הווה: Shakira in Concert: El Dorado World Tour
בתחילת 2019, פרסמו ברולינג סטון כי ייתכן ובמהלך השנה הזו תוציא שאקירה את אלבומה ה-12, El Dora2, אשר יהיה אלבום המשך ל-El Dorado, שיצא שנתיים קודם לכן. עוד נודע כי ייתכן והשיר "Clandestino" שיצא ב-8 ביולי 2018, יתפקד כסינגל המוביל מתוכו. בפברואר 2019, הפכה לפרזנטורית של יצרן התכשיטים הדני, פנדורה. נוסף על כך, השתתפה בפרסומת שנעשתה עבור קולקציית תכשיטי פנדורה מיוחדת שיצאה בשמה.
באפריל 2019, זכתה שאקירה בשני פרסי המוזיקה הלטינית של בילבורד, מתוך ארבע מועמדויות בסך הכול. חודש לאחר מכן, הוענק לה תואר "האמנית הבינלאומית הנמכרת ביותר במקסיקו". באוגוסט באותה השנה, נודע כי היא תוציא את אלבום ההופעה החמישי שלה, Shakira in Concert: El Dorado World Tour, ב-13 בנובמבר 2019. כמה שבועות לאחר מכן, השיקה את אתר האינטרנט "Shakira Perfumes" ("הבשמים של שאקירה"), אשר כולל מידע על שלל הבשמים שהוציאה במרוצת השנים. לקראת סוף ספטמבר 2019, נודע כי היא תופיע ביחד עם ג'ניפר לופז בסופרבול LIV, שהתקיים ב-2 בפברואר 2020, במיאמי, פלורידה שבארצות הברית.
לבסוף, יצא אלבום ההופעה, Shakira in Concert: El Dorado World Tour, בתאריך המיועד, תוך שהועלה לרשתות הזרמות המדיה השונות כדוגמת אפל מיוזיק וספוטיפיי. נוסף על אלבום ההופעה, הוציאה שאקירה את סרט ההופעה, Shakira in Concert: El Dorado World Tour, שעלה לאקרנים בעשרות מדינות שונות, ביניהן ארצות הברית, בריטניה, ברזיל ורוסיה. עבור הסרט הוקם אתר אינטרנט רשמי, בו הוצגו כל הקרנותיו ברחבי העולם, אך לא אושרה הקרנתו הרשמית של הסרט בישראל. באותו היום בו יצא, פורסם כי הסרט עלה לאקרנים בלמעלה מ-2,500 בתי קולנוע ברחבי העולם. הצלחתו של הסרט עזרה בקידום אלבום ההופעה שדורג במצעדים שונים ברחבי העולם.